Кьовул борт

Кьову́л борт, яги дати́в () ин абула вербалгунги цIаралгунги хIалтIизабулеб, жинца адресат (лIугьунеб иш сунде яги лъиде буссун бугебали) бихьизабулеб гIадатал бортазул цояб. Авар мацIалда лъие? сундуе? абурал суалазе жаваблъун бачIуна.

 Авар мацIалда 
Авар мацIалда кьовул бортул суффикс -е ккола. Дативалдалъун лӏугьуна лативги.

Гьалъул квекудалъун лӀугьуна лъица(го)/сунца(го) гӀадин/кин абурал суалазе жаваблъун рачӀунел адвербалги ӀӀ сериялъул локативгун: ци́хъего [cí-q:-e-go] «цица(го) гӀадин», кати́хъего [katí-q:-e-go] «катица(го) гӀадин», ду́хъего [dú-q:-e-go] гин гь.ц. 

Гьединго, гьалдалъун лӀугьана болаб гин диалектиял инфинитивал: лит. -(и)зе/-(и)не, бакълъ. -е, гӀандал. -де, гьид. -ле гин гь.ц.

Датив лIугьуна (чанго батIияб хвалисаб форма рикIкIун):
 гIадатал цIаразул: чехь — чохьо́-е; би — би́-ду-е; мухь — мухь-лу́-е; моцI — моцI-ро́-е; бох — бо́х-алъ-е; ого́б — абги́-е; их (лъагIалил ригь) — охо́-ли-е; гIака́ — гIак-да́-е; чи — чи́-я-с-е; ада́ — ада́-е; яц — я́ц-алъ-е; рии́ — рии́-да-ли-е (роо́-е малълъунги)
 субстантивазул: у́нтара-в — у́нтара-с-е (I); кве́ша-й — кве́ша-лъ-е (II); хъвалса́ра-б — хъвалса́ра-лъ-е (III)
 цIарубакIазул: лъи́-е; су́н-ду-е; ди́-е; до-лъи́-е; лъо-си́-е; гьа́-лъи-е; гъо-си́-е; гьа́гъа-си-е гин гь. ц.
 рикIкIеназул: цо́-йи-е; кIи́-би-е; у́нкъи-е; а́нкьи-е; анцIи́ла щу́би-е гин гь. ц.

Дативиял рагIаби хIалтIизарула гӏоло́ абураб постпозициягунги: дие гIоло; эбелалъе гIоло; бичасе гIоло; дуего гIоло. 

Гьалдалъун лIугьине регьула дериваталги: жи́нди-е-го-квеш (цIалула: жи́ндийгоквеш) «жиндиего заралалъе жо гьабулев чи», куту́-з-е-в-окь («кутузе вокьулев чи») гин гь.ц.

 Диалектазул хаслъаби 
Цо-цо диалектазда рагIулI дативалъул кIиабилеб рагьараб гьаракь тIагIуна (рагӀи къокълъидал): -е суффиксалъул месда -й рагIула: ди́е > дий, гьединанго диалектияз (хасго централияз) гьеб асараздацин хIалтIизабула.